
R E F E R A T  D E  A P R O B A R E
pentru modificarea H.C.L. nr. 38/1997 privind înființarea serviciului public pentru administrarea pieței agroalimentare, Oborului și Hanului Piață în 
municipiul Brad, cu modificările și completările ulterioare

	
Serviciul Public de Desfacere ”Han, Piață și Obor” Brad, serviciu public de interes local în subordinea Consiliului Local al Municipiului Brad, a fost înființat prin H.C.L. nr. 38/29.05.1997 privind înființarea Serviciului Public pentru administrarea pieței agroalimentare, Oborului și Hanului Piață în municipiul Brad, fără personalitate juridică, pe baza principiului autofinanțării.
Datorită evoluției situației epidemiologice internaționale determinată de răspândirea coronavirusului SARS-CoV-2, în condițiile instaurării stării de urgență în luna martie 2020 pe întreg teritoriul țării noastre, urmată de starea de alertă prelungită în fiecare lună, până în prezent, activitatea Serviciului de Desfacere ”Han, Piață și Obor” Brad a fost semnificativ diminuată.
          Cu toate că activitatea în piața agroalimentară nu a fost suspendată niciodată pe întreaga  perioadă a pandemiei de coronavirus, restricțiile prevăzute de legislație privind accesul în piețe, măsurile igienico-sanitare la locul de muncă, intervalele orare de ieșit la cumpărături pentru persoanele dintr-o anumită categorie de vârstă, infectarea cu virusul și chiar decesul unora, i-au determinat pe o parte din comercianți să renunțe la piețe și să-și vândă marfa de acasă sau en-gros, iar veniturile încasate  din taxele practicate la Piața Agroalimentară au fost din ce în ce mai mici.
           Menționez că în Piața Agroalimentară sectorul cel mai afectat a fost cel de lactate, numărul comercianților reducându-se în proporție de 20% din totalul celor care veneau la piață.
 De asemenea, un impact destul de mare asupra încasărilor Serviciului de Desfacere ”Han, Piață și Obor” Brad l-a avut și reducerea activității în Târgul Industrial. Astfel, a fost suspendată activitatea acestuia din 16 martie 2020 până în luna iunie 2020 și din 29 octombrie 2020 până în 27 iunie 2021, tot ca urmare a stării de alertă prelungită pe întreg teritoriul României.  
 După reluarea activității, din luna noiembrie 2021 și până în prezent, activitatea în piața industrială s-a redus la 10% ca urmare a obligativității certificatului verde sau a testului antigen rapid în piețe și a limitării participării la comerț până la maxim 30% din capacitatea pieței.  	
Urmare acestor măsuri numărul comercianților s-a redus semnificativ, până la aproximativ 25% din numărul total al celor care frecventau inițial acest târg. 
Dintre comercianții care frecventau acest târg, unii și-au suspendat activitatea, alții și-au găsit spații pentru comerț în localitatea de reședință, alții au fost afectați de boală, etc..      
	  În cursul unei luni, din patru zile de joi, majoritatea au venit doar o zi sau două la piață, optând pentru comerț ocazional (20 lei/zi), nu pentru chirie lunară (70 lei/lună). 
	Mai mult, datorită epidemiei de pestă porcină la nivel național, constatată de autoritățile abilitate, în anul 2018, Târgul Obor, târg cu tradiție în municipiul Brad, destinat comerțului cu ovine, caprine, porcine, bovine, cabaline, precum și cu furaje, organizat pentru aprovizionarea populației, în baza dispozițiilor DSVSA și DSP a fost suspendat pe perioadă nedeterminată.               
         Analizând situația veniturilor încasate de către Serviciul de Desfacere ”Han, Piață și Obor” Brad în perioada 2018 - 2021, s-a constatat faptul că, începând cu anul 2018, datorită apariției epidemiei, pandemiei și a restricțiilor impuse de aceasta, veniturile au înregistrat un trend descrescător.
	Astfel că în anul 2020 încasările au scăzut față de anul 2019 cu 12,18%, iar în anul 2021 încasările au scăzut cu 14,43% față de anul 2019.
	Ținând cont de cererea Serviciului de Desfacere ”Han, Piață și Obor” Brad, de analiza financiară a Serviciului Buget, Finanțe, Contabilitate, Taxe și Impozite Locale și în scopul continuității în bune condiții a Serviciului Public de Desfacere ”Han, Piață și Obor” Brad, am inițiat prezentul proiect de hotărâre prin care am propus modificarea  H.C.L. nr. 38/29.05.1997 privind înființarea Serviciului Public pentru administrarea pieței agroalimentare, Oborului și Hanului Piață în municipiul Brad, în sensul finanțării acestui serviciu din bugetul local al Municipiului Brad, iar sumele obținute în urma facturării și încasării contravalorii serviciilor furnizate (taxe, chirii, etc.) să se constituie venituri proprii la bugetul local al Municipiului Brad.
	Întrucât de la aprobare și până în prezent au intervenit o serie de modificări atât în organigrama și statul de funcții al Serviciului Public de Desfacere ”Han, Piață și Obor” Brad, cât și în legislația în domeniu, am propus, de asemenea,  modificarea și completarea Regulamentului de organizare și funcționare al Serviciului Public de Desfacere „Han, Piață și Obor” Brad astfel încât să fie în concordanță cu situația reală existentă și cu legislația în vigoare.
            În contextul celor de mai sus supun spre dezbatere plenului Consiliului Local al Municipiului Brad proiectul de hotărâre în forma prezentată.
             Invoc în susţinerea propunerii mele prevederile art. 7, art. 9 alin. 2 din H.G. nr. 348/2004 privind exercitarea comerțului cu produse și servicii de piață în unele zone publice, cu modificările și completările ulterioare, ale Legii nr. 650/2002 pentru aprobarea O.G.  nr. 99/2000 privind comercializarea   produselor şi serviciilor de piaţă, cu modificările și completările ulterioare, ale Secţiunii a 3 – a din Legea  nr. 273/2006 privind finanţele publice locale, cu modificările şi completările ulterioare, ale art. 3 alin. 1 lit. e, art. 5 pct. 3 lit. d, art. 6 alin. 1, art. 7, art. 8 alin. 1, art. 11 alin. 1, alin. 2 lit. a, alin. 3, art. 18 alin. 1, alin. 2 lit. a, art. 29 alin. 1 lit. a și art. 32 din Ordonanța Guvernului nr. 71/2002 privind organizarea și funcționarea serviciilor publice de administrare a domeniului public și privat de interes local, actualizată, precum și ale art. 129 alin. 2 lit. d,  alin. 7 lit.  n și lit. s din O.U.G. nr. 57/2019 privind Codul administrativ, cu modificările și completările ulterioare.

